ΓΡΑΠΤΗ ΕΡΩΤΗΣΗ E-0836/98 υποβολή: Esko Seppδnen (GUE/NGL) προς την Επιτροπή (26 Μαρτίου 1998)

Θέμα: Οικονομική σύμπραξη και εκπτώσεις στα μέλη της που χρησιμοποιούν τις υπηρεσίες της

Στη Φινλανδία έχει προκαλέσει απορία μια επιστολή εξ ονόματος της Επιτροπής στην οποία απαγορεύεται σε μια οικονομική σύμπραξη να εφαρμόζει μειωμένο τιμολόγιο για τις υπηρεσίες της στους πελάτες της εκείνους οι οποίοι είναι και μέλη της. Πρόκειται για την Εταιρεία Τηλεφωνίας του Ελσίνκι (Helsingin Puhelinyhdistys), η οποία έχει μισό εκατομμύριο μέλη, μέλος της οποίας μπορεί να γίνει οποιοσδήποτε ενδιαφερόμενος και η οποία εισπράττει από τα μέλη της μικρότερο μηνιαίο πάγιο από ό,τι από τους άλλους χρήστες των τηλεφωνικών υπηρεσιών που παρέχει. Κατά τη γνώμη της Επιτροπής, η έκπτωση αυτή περιορίζει τον ανταγωνισμό παρά το γεγονός ότι προσφέρεται ελεύθερα και υπό τους ιδίους όρους σε όλους.

Με την στάση της αυτή η Επιτροπή τάσσεται στον χώρο της επιχειρηματικής δραστηριότητας φανερά υπέρ των μετοχικών εταιρειών και κατά των συνεταιριστικών ή οποιωνδήποτε άλλων συλλογικών προσπαθειών. Προφανώς, λοιπόν, η Επιτροπή επιθυμεί να καταστεί η ΕΕ χώρος δραστηριότητας μόνο για τις μετοχικές εταιρείες. Ως εκ τούτου, ερωτώ την Επιτροπή ποια είναι η άποψή της εν σχέσει με τη νόμιμη συνεταιριστική επιχειρηματική δραστηριότητα και τις εκπτώσεις που χορηγούν στα μέλη τους οι οικονομικές συμπράξεις για τη χρήση των υπηρεσιών τους.

Απάντηση του κ.Van Miert εξ ονόματος της Επιτροπής (6 Μαΐου 1998)

Στο πλαίσιο της υποχρέωσής της να εφαρμόσει τους κανόνες του ανταγωνισμού της συνθήκης ΕΚ, η Επιτροπή επανεξέτασε σε διάφορους τομείς τη χορήγηση σωρευτικών εκπτώσεων από επιχειρήσεις που κατέχουν δεσπόζουσα θέση, οι οποίες έχουν ως αποτέλεσμα την παρεμπόδιση εισβολής νέων ανταγωνιστών στην αγορά. Η Επιτροπή παρενέβη στο παρελθόν κατά του θέματος των εκπτώσεων που γίνονταν βάσει των συνολικών αγορών όλων των προϊόντων που πραγματοποιούσε ο πελάτης από τον προμηθευτή για κάποιο συγκεκριμένο διάστημα, υπό τον όρο ο πελάτης να προμηθεύεται όλα τα αναγκαία είδη από τον σχετικό προμηθευτή τη συγκεκριμένη περίοδο. Το Δικαστήριο επιβεβαίωσε σε επόμενες αποφάσεις του ότι τέτοιες εκπτώσεις θα μπορούσαν να αποτελέσουν κατάχρηση δεσπόζουσας θέσης (π.χ απόφαση της 9ης Νοεμβρίου 1983 για την υπόθεση Michelin ((ECR 3461 ))). Η Επιτροπή τηρεί την ίδια στάση απέναντι σε όλους τους εμπορικούς οργανισμούς που κατέχουν δεσπόζουσα θέση, ανεξάρτητα από το νομικό καθεστώς από το οποίο διέπονται. Στην επιστολή που αναφέρεται το Αξιότιμο Μέλος του Κοινοβουλίου, η Επιτροπή τονίζει ιδιαίτερα ότι «το θέμα αυτό δεν αφορά το γεγονός ότι τοπικοί φορείς εκμετάλλευσης έχουν επιλέξει να διαχειρίζονται την υπηρεσία φωνητικής τηλεφωνίας υπό τη μορφή συνεταιρισμών». Η αξιολόγηση αφορά τη θέση των προμηθευτών της τοπικής υπηρεσίας τηλεπικοινωνιών στις αγορές ως πρώην μονοπώλια που ακόμα φαίνεται να κατέχουν δεσπόζουσα θέση, και όχι τη συγκεκριμένη μορφή οργανισμού.

Σε αυτή την επιστολή, η Επιτροπή εξέφρασε τις ανησυχίες της προς την φινλανδική κυβέρνηση για την επίσημη κατάργηση των αποκλειστικών δικαιωμάτων των κατεστημένων τοπικών φορέων τηλεφωνίας, χωρίς να λάβει τα απαραίτητα μέτρα προκειμένου να παρεμποδίσει τις σχετικές εταιρείες από το να εδραιώσουν τη δεσπόζουσα θέση τους στην αγορά, ακόμα και μετά από απελευθέρωση, συνεχίζοντας να συνδέουν την αμοιβή των μελών τους με την εκάστοτε μεταχείρισή τους. Προκειμένου να δώσει στα νέα μέλη μία εύλογη δυνατότητα, αυτή η αμοιβή δεν πρέπει να «δεσμεύει» τον πελάτη με τον προμηθευτή μίας μόνο υπηρεσίας η οποία έχει εξασφαλίσει τη θέση του. Η Επιτροπή θεωρεί ότι οι φινλανδικές αρχές θα μπορούσαν να υποχρεωθούν να χρειαστούν να λάβουν πιο ενεργό δράση σε αυτόν τον τομέα.

Κανένα σημείο στην επιστολή της Επιτροπής δεν κάνει λόγο για διαχωρισμό μεταξύ των εταιρειών περιορισμένης ευθύνης και των συνεταιρισμών. Θα ήταν βέβαια ανακριβές να ειπωθεί ότι η Επιτροπή πιστεύει ότι μόνο οι εταιρείες περιορισμένης ευθύνης επιτρέπεται να λειτουργούν στην Κοινότητα. Εξάλλου, οι συνεταιρισμοί δεν επηρεάζονται από τους κανόνες ανταγωνισμού της Κοινότητας. Εφόσον δεν επιτρέπεται σε μία εταιρεία περιορισμένης ευθύνης που κατέχει δεσπόζουσα θέση να κάνει εκπτώσεις στους μετόχους της σε συνθήκες όπως αυτές των φινλανδικών τοπικών επιχειρήσεων, δεν επιτρέπεται ούτε στον συνεταιρισμό.